Fico, Robert, poslanec NR SR (2023-01-24):
Ďakujem pekne. Možno krívam symbolicky ako slovenská demokracia, a preto mi dovoľte, aby som sa k téme demokracia vyjadril aj v mojom vystúpení v mene poslaneckého klubu SMER – slovenská sociálna demokracia. Začnem netradične. Pani Kolíková, ja som všeličo videl. Aj prevrátený komediantský koč. Ale nevidel som človeka, ktorý hovorí, že vidí do mysle 1,2 mil. ľudí, ktorí boli v referende, že čo si vlastne želali alebo neželali. Vy ste génius. A takto sa správate... (potlesk), takto ponižujúco sa správate k ľuďom na Slovensku a potom sa čudujete, že vás nikto nechce nielen ako ministerku, ale nikto vás nechce, aby ste zastupovali záujmy ľudí v Národnej rade. Vážené dámy a páni, nepamätám si presne rok, ktorý to bol, ale navštívil som osobne predsedu izraelského knesetu pána Avrahama Burga. A keď sme sa lúčili, tak mi dával do ruky darček, ktorý vytiahol zo skrine. A bola to krásne strieborná holubica mieru. Ako mal tú skriňu otvorenú, tak mi povedal: Robert, pozri sa, máme síce plné skrine holubíc mieru, ale v krajine máme stále vojnu. Takto je to aj s demokraciou na Slovensku. Ja som nepočul snáď nikdy za tých posledných 30 rokov, čo som v slovenskej politike, toľko vyhlásení o demokracii, čo je demokratické a čo nie je demokratické, ako sme mali možnosť počuť v posledných dvoch alebo troch mesiacoch. Predovšetkým treba povedať, dámy a páni, že vy sa tej demokracie neuveriteľne bojíte. Začal by som tým, že keď sa niekde objaví nejaké oznámenie, že ľudia chcú v súlade so zákonom protestovať alebo demonštrovať, prvé, čo robíte, zavoláte zváračov a necháte pozvárať bránu na úrade vlády. Vy sa bojíte tej demokracie tak, že keď politická strana, ktorá nikdy nebola typická násilnými prejavmi, ide klásť vence k soche Alexandra Dubčeka, tak tam pošlete možno dvetisíc policajtov, ako keby mala prísť občianska vojna. Vy sa bojíte demokracie, pokiaľ ide o parlamentné voľby. Vláda bola odvolaná kvôli neschopnosti v decembri 2022, a vy nás tu presviedčate, že je potrebné, aby ste nám ukázali do septembra, že viete vládnuť. Presviedčate nás, že to je správne, že v podstate je nespravodlivé, aby ste museli odísť z funkcie povedzme už niekedy v júni alebo v máji, čo by boli tie najvhodnejšie termíny pre všetkých ľudí na Slovensku. Vy sa strašne bojíte najvyššej formy priamej demokracie, vrátane pani prezidentky. Nepoznám krajinu sveta, kde by si hlava štátu dovolila 24 hodín pred konaním referenda urobiť verejné vyhlásenie a odhovárať ľudí od účasti v najvyššej forme priamej demokracie. To ste vy! Plné ústa demokracie! Najväčší demokrati! Toto všetko, čo tu sedí od vás naľavo a čo sedí tam hore v tých laviciach, to je pre vás ľudský odpad. My sme hyeny, dezoláti, opice, najnovšie sme aj háveď. My, samozrejme, znesieme tieto vaše urážky, ktoré nám dávate na dennej báze, ale rovnako máme právo vám pripomenúť, že sa demokracie bojíte ako čert kríža. Vážené dámy a páni, to, že dnes musíme meniť ústavu, spôsobila prezidentka Slovenskej republiky nezmyselným podaním na Ústavný súd v roku 2021. V poriadku. Potom, čo zmarila referendum, Ústavný súd rozhodol, že ak chceme konať na Slovensku predčasné voľby, musíme expressis verbis do ústavy zakotviť, že buď sa to bude diať formou rozhodnutia Národnej rady, alebo to bude formou priamej demokracie v referende, s tým, že Ústavný súd veľmi jasne povedal, že pozor, poznáme dve formy zákonodarnej činnosti, jednu cez zástupcov v Národnej rade a druhú rovnocennú, ktorú môžu vykonávať ľudia v referende. Ústavný súd povedal veľmi presne, že platné rozhodnutie v referende má silu ústavného zákona a že nie je potrebné v žiadnom prípade vykonávať takéto rozhodnutia nejakými inými predpismi. A vy namiesto toho, aby ste rešpektovali toto rozhodnutie Ústavného súdu, dnes prídete surovo do Národnej rady, tváriac sa, že ste demokrati a vypúšťate referendum ako možnosť skrátenia volebného obdobia. Pani Kolíková, vám asi zbytočne budem vysvetľovať, čo to je zákaz zužovania štandardu ľudských práv, ktorý je dosiahnutý v danej krajine a v danom ústavnom priestore. Ak raz Ústava Slovenskej republiky zagarantovala v roku 1992 nejaký rozsah ľudských práv, nie je možné tieto práva zužovať, a vy dnes idete zobrať ľuďom jedno základné ľudské právo – v priamom referende rozhodovať o tom, či Národná rada Slovenskej republiky skončí skôr, alebo neskončí. Veď vy robíte protiústavné kroky, preboha! (Potlesk.) Jasné, spoliehate sa na to, že prezidentka sa nemôže obrátiť na Ústavný súd, lebo nie je možné vetovať Ústavný súd, ale buďte kľudná, prezidentka by to aj tak neurobila, lebo prezidentka nechce predčasné parlamentné voľby. Prezidentka chce, aby ste zostali pri moci až do marca 2024, a má na to dôvody, lebo ste najlepším prietokovým ohrievačom na posielanie zbraní na Ukrajinu. Toto je dôvod, pre ktorý máte takú obrovskú podporu prezidentky. Prezidentky, ktorá oklamala celý národ, keď povedala, že musíme do konca januára zmeniť ústavu a voľby musia byť do 30. júna. Ako je možné, že už je dobrý september? Uvedomujeme si, že v septembri, ak budú voľby, tak ďalších 30 dní bude treba na to, aby tá vláda vznikla, ďalších 30 dní bude treba na programové vyhlásenie vlády. V podstate vy ste si vyárendovali, vláda, ktorá bola odvolaná pre neschopnosť, že budete vládnuť prakticky až do začiatku novembra 2023. A ste neodvolateľní, pretože už ste raz boli odvolaní. (Povedané so smiechom.) Už ste obesení, už vás utopiť nevieme. Jednoducho to Ústava Slovenskej republiky neumožňuje. A tvárite sa – my sme najlepší. (Potlesk.) My teraz ukážeme, ako to bude fungovať. Je neskutočné takto útočiť na priamu demokraciu, ako to ukazujete v tomto nehoráznom návrhu. Čo to tu, pani Kolíková, rozprávate? Že treba nejakú diskusiu a nejakú širokú zhodu. Aká bola diskusia o tomto zákone? Ste nám oznámili, že máte 90 poslancov a že nás nepotrebujete. A teraz chodíte za nami. Už ste boli piati z vládnej koalície: Pán Fico potrebujeme hlasy, lebo asi nemáme deväťdesiatku. V mene poslaneckého klubu strany SMER – slovenská sociálna demokracia vám oznamujeme, pokiaľ nebude v tejto zmene ústavy možnosť referendom skrátiť volebné obdobie, poslanci SMER-u ani jedným jediným hlasom nemôžu podporiť túto zmenu ústavy. A je to vaša plná zodpovednosť. (Potlesk.) A ešte chcem, samozrejme, dodať, mám, bohužiaľ, málo času, páni kolegovia z OĽANO, obraciam sa na vás, keď ste chodili na náboženstvo alebo do školy a vtedy sa učilo, že sa nesmie klamať, tak ste, asi vždy ste chýbali vtedy. Vždy. Pretože ja neviem, ale mám tu pred sebou to, čo ste si napísali do volebného programu. Vo volebnom programe máte napísané: „Zmena volebného systému tak, aby sa vytvorilo 75 volebných obvodov, približne kopírujúcich dnešné okresy. Tam by ľudia priamo volili svojho poslanca.“ Bla-bla-bla... Vy ste sa zbláznili? Toto máte vo vlastnom programe strany, a vy dnes prichádzate s návrhom, že toto teda neplatí a že my si chceme zaviesť jeden volebný obvod, lebo si zavádzate lex OĽANO, lebo viete, že ste skončili, a jediné, čo vás ešte môže zachrániť v nasledujúcich parlamentných voľbách je jeden volebný obvod. Pán Boh vás ochraňuj pred systémom, kde by boli volebné systémy postavené na polovičke, volené napriamo, teda väčšinou a druhá polovička proporcionálne, by ste nemali ani dve percentá v nasledujúcich parlamentných voľbách. Klamete! Ako to povedal raz maďarský premiér v jednej nočnej rozprave a potom to bolo veľmi výrazne zneužívané voči nemu v kampani, keď hovoril, bol to, myslím, Gyurcsány: Klamali sme ráno, klamali sme na obed, klamali sme večer. Dámy a páni z vládnej koalície, klamali ste ráno, klamete na obed, klamete na večer, klamete, celé vaše vládnutie je postavené na podvode. (Potlesk.) Ani jeden, ani jeden jediný hlas nedostane táto zmena ústavy, pretože SMER – slovenská sociálna demokracia nemôže opľúvať ľudí, ako to robíte vy. My nemôžeme ľuďom zobrať referendum! Nič iné tí ľudia nemajú, všetko im beriete. Beriete im sociálne istoty, beriete im životnú úroveň, beriete im dôstojnosť. A ešte im zoberiete aj to základné ľudské právo, aby vás mohli poslať do čerta! Hanba vám! Ďakujem pekne. (Potlesk.)